Ukrainaga dron sovg'a qilgan turk kompaniyasi, VPN’larni bloklagan “Roskomnadzor” va qurol jo'natishni so'rayotgan Britaniya

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 2 iyun kuni sodir bo'lgan mojaroga aloqador asosiy yangiliklarni taqdim etamiz.
Britaniya AQShdan Ukrainaga M270 raketa tizimlarini yuborish rejasini imzolashni so'ramoqda. Bu haqda o'z manbalariga tayanib, “Politico” xabar berdi.
Ma'lum bo'lishicha, mazkur qurol 80 kilometr masofadagi nishonlarni urib tushira oladi. Nashr suhbatdoshlariga ko'ra, AQShda ishlab chiqarilgan M270 larni topshirish masalasini avvaliga Britaniya bosh vaziri Boris Jonson va Amerika prezidenti Jo Bayden, so'ngra Britaniya tashqi ishlar vaziri Liz Trass va AQSh Davlat kotibi Entoni Blinken muhokama qilgan.
AQSh eksport qoidalariga ko'ra, Bayden ma'muriyati bu harakatni rasman ma'qullashi kerak va ular deyarli bu qarorga kelib bo'lgan.
Ukraina hukumati uzoq masofali ko'p uchuvchi raketa tizimlarini yetkazib berishni uzoq vaqtdan beri talab qilmoqda. Oq uy bunday qurollar Rossiya hududiga zarba berishda qo'llanilishidan qo'rqib, qaror qabul qilishda ikkilandi. 1 iyun kuni Bayden Ukrainaga harbiy yordamning yangi paketi to'g'risidagi qarorni imzolagan edi.
“Roskomnadzor” Proton VPN va boshqa VPN xizmatlarini bloklab qo'yganini ma'lum qildi. Bu haqda “Meduza” xabar berdi.
“Aloqa to'g'risidagi qonunga ko'ra, noqonuniy kontentni blokirovka qilishni chetlab o'tish vositalari tahdid sifatida tan olinadi. Jamoatchilik kommunikatsiyalari tarmog'ini monitoring qilish va nazorat qilish markazi Rossiyada mamlakat qonunchiligini buzuvchi VPN xizmatlarining ishlashini cheklash choralarini ko'rmoqda”, deyiladi xabarda.
Avvalroq Rossiyadagi foydalanuvchilar Proton VPN xizmatiga ulanishda qiynalayotgani bo'yicha xabarlar tarqalgandi. ProtonMail veb-saytida e'lon qilingan hisobotda bunga Rossiya provayderlari va rasmiylarining VPN ulanishlariga xalaqit berayotgani sabab bo'lishi mumkinligi xabar qilingandi.
“Bayraktar” uchuvchisiz harbiy apparatlarni ishlab chiqaruvchi Baykar kompaniyasi Ukrainaga bitta qurilmasini sovg'a qilishga qaror qildi. Bu haqda “Meduza” xabar berdi.
Ma'lum bo'lishicha, kompaniya rasmiylari Litvada Ukrainaga mazkur qurolni sovg'a qilish uchun pul yig'ilganidan keyin bu qarorga kelgan. Kompaniya o'z navbatida litvaliklar tomonidan yig'ilgan bir necha million yevroni Ukrainadagi gumanitar missiyalarni moliyalashtirish uchun o'tkazishni so'ragan.
Ukraina va Polsha birgalikda qurol-yarog' ishlab chiqaradi. Ukraina bosh vaziri Denis Shmigal o'zining Telegram kanalida Kiev va Varshava qurol-yarog' ishlab chiqaruvchi korxona tashkil etishini ma'lum qildi.
Ukraina prezidenti Vladimir Zelenskiy va Polsha bosh vaziri Mateush Moravetskiy hukumatlararo maslahatlashuvda ishtirok etgan, unda tomonlar doimiy komissiyasini tashkil etish uchun memorandum imzolagan.
“Ushbu komissiya qurol va harbiy texnika ishlab chiqaruvchi Ukraina–Polsha qo'shma korxonasini yaratish bo'yicha tavsiyalar beradi.
Bu bizning mudofaa va harbiy hamkorligimizni yangi bosqichga olib chiqadi va mudofaa qurollarining zamonaviy turlarini yaratish imkonini beradi”, — degan Shmigal.